นักวิเคราะห์หลักทรัพย์แนะจับตาหุ้นหลังพิพากษา
นายกสมาคมนักวิเคราะห์หลักทรัพย์&nbsp;เผยหุ้นไทยปรับตัวขึ้นแสดงว่าสถานการณ์การเมืองไม่รุนแรง ระบุต้องจับตาหลังพิพากษาคดียึดทรัพย์
26 ก.พ. 2553

นายกสมาคมนักวิเคราะห์หลักทรัพย์ เผยหุ้นไทยปรับตัวขึ้นแสดงว่าสถานการณ์การเมืองไม่รุนแรง ระบุต้องจับตาหลังพิพากษาคดียึดทรัพย์ 
นายไพบูลย์ นลินทรางกูร นายกสมาคมนักวิเคราะห์หลักทรัพย์ เปิดเผยว่า การที่ดัชนีหุ้นไทยปรับตัวขึ้นมาเล็กน้อยวันนี้ แสดงว่าสถานการณ์การเมืองไม่ได้รุนแรง แต่ต้องติดตามดูว่าบรรยากาศการเมืองหลังคำพิพากษาคดียึดทรัพย์จะออกมาในทิศทางใด หากไม่เกิดเหตุจลาจล ไม่มีการเปลี่ยนแปลงรัฐบาล และไม่เกิดซ้ำรอยเหมือนเหตุการณ์เดือนเมษายน ตลาดหุ้นไทยก็ยังคงเคลื่อนไหวปกติ เพราะนักลงทุนเริ่มชินกับสถานการณ์การเมือง
ทั้งนี้มองว่า ดัชนีหุ้นไทยสิ้นปีนี้มีโอกาสปรับตัวขึ้นประมาณกว่า 800 จุด และกำไรบริษัทจดทะเบียนโตร้อยละ 12 อย่างไรก็ตาม หากสถานการณ์การเมืองแย่ลงจนเกิดความรุนแรงถึงขั้นนองเลือด หรือเกิดเหตุการณ์ไม่คาดคิด มีการปฏิวัติ ตลาดหุ้นไทยจะกลับมาซบเซาอย่างรุนแรง และกลับมาเป็นปัจจัยที่มีผลต่อการลงทุนมากที่สุด
“หากสถานการณ์ในช่วง 3 วันต่อจากนี้ไปไม่มีเหตุรุนแรงมาก การเคลื่อนไหวตลาดหุ้นก็คงเป็นไปทิศทางปกติ โดยปัจจัยภายนอก คือ ภาวะเศรษฐกิจโลก ภาวะเศรษฐกิจยุโรป และสหรัฐอเมริกา จะมีน้ำหนักมากที่สุด แต่หากรุนแรงระดับที่น่ากลัว ตลาดหุ้นไทยก็อาจจะอ่อนไหวและปรับตัวลดลงได้” นายไพบูลย์ กล่าว